RESOLUCIÓN do 28 de agosto de 2007, da Dirección Xeral de Relacións Laborais, pola que se ordena o rexistro e a publicación no Diario Oficial de Galicia, do acordo adoptado o 20 de agosto de 2007 pola comisión negociadora do IV Convenio colectivo único para o persoal laboral da Xunta de Galicia.
CONSELLERÍA DE TRABALLO — III. OUTRAS DISPOSICIÓNS — 12/09/2007

En cumprimento do disposto na normativa legal sobre rexistro e depósito de convenios colectivos de traballo, Real decreto 1040/1981, artigo 2 e), e para os efectos previstos nel, faise público que no correspondente servizo desta dirección xeral se presentou o 27 de agosto de 2007 o acordo acadado o 20 de agosto de 2007 pola comisión negociadora do IV Convenio colectivo único para o persoal laboral da Xunta de Galicia, consistente na modificación no convenio colectivo nas partes referentes á excedencia forzosa, aos permisos e á licenza por asuntos propios.
Esta Dirección Xeral de Relacións Laborais
ACORDA:
Primeiro.-Ordenar a inscrición do referido acordo no rexistro correspondente desta dirección xeral.
Segundo.-Dispoñer a súa publicación no Diario Oficial de Galicia.
Santiago de Compostela, 28 de agosto de 2007.
Pilar Cancela Rodríguez
Directora xeral de Relacións Laborais
ANEXO
Reunida, o día dez de agosto de 2007, a comisión negociadora de modificación do IV Convenio colectivo único para o persoal laboral da Xunta de Galicia, integrada polo comité intercentros do persoal laboral da Xunta de Galicia e os representantes da Administración, con data do 14 de agosto, acordan modificar o vixente convenio colectivo do xeito seguinte:
Primeiro.-Darlle unha nova redacción ao artigo 24.4 do devandito convenio, que queda do seguinte xeito:
«24.4. Forzosa.
A excedencia forzosa ao persoal laboral, que dará dereito a conservar o posto de traballo, quenda e centro, e na que se compute a antigüidade durante a súa vixencia, concederase pola designación ou elección para un cargo público que imposibilite a asistencia ao traballo. Os supostos de servizos especiais previstos na normativa da función pública galega tamén se terán en conta como criterio para a concesión da excedencia forzosa para o persoal laboral fixo da Xunta de Galicia.
O reingreso deberá efectuarse no prazo máximo de trinta días naturais a partir do cesamento no cargo. Se non solicitan o reingreso no prazo citado serán declaradas de oficio en excedencia voluntaria por interese particular.
A reincorporación producirase na mesma categoría profesional, posto de traballo e quenda que tiña o/a traballador/a ao se iniciar a devandita excedencia, computándoselle o tempo transcorrido para efectos de antigüidade. Este reingreso terá carácter inmediato desde o momento en que se solicite e, en todo caso, un mes despois do cesamento no cargo».
Segundo.-Acórdase (coa finalidade de establecer un único réxime nesta materia para o persoal laboral e funcionario) estender ao persoal laboral o réxime de permisos e licenzas vixente para o persoal funcionario derivado da regulación establecida polo Estatuto básico do empregado público (Lei 7/2007, do 12 de abril, BOE do día 13) segundo a interpretación confeccionada pola Direccion Xeral da Función Pública adicionada coas seguintes matizacións para o persoal laboral:
-Permiso por asuntos persoais: o persoal laboral poderá gozalos ata o 15 de xaneiro do seguinte ano natural.
-Permiso por traslado de domicilio con cambio de localidade: O persoal laboral disporá de dous días.
-Licenza por asuntos propios sen retribuír: o persoal laboral poderá solicitar ata 6 meses cada 2 anos.
Terceiro.-Estas disposicións entrarán en vigor o mesmo día da súa publicación no Diario Oficial de Galicia.
Santiago de Compostela, 20 de agosto de 2007.
Pola Administración: Víctor Gallego Víncent, subdirector xeral de Réxime Xurídico e Relacións Laborais. María Luisa Cardesín Díaz, xefa do Servizo de Relacións Laborais.
Polo comité intercentros: Xosé L. Veloso Abellás, presidente do comité. Manuel Pena Santar, secretario do comité.